Primindu-mă în casa ei, arătându-mi atelierul în care se crează minunățiile de costume populare pe care le garantează pentru trei generații, vizitându-i și muzeul care adună o multitudine de straie populare dar și multe-multe alte accesorii și elemente ale portului tradițional românesc, dna Virginia Linul ne-a fost nu doar o gazdă deosebit de primitoare și generoasă, dar ne-a povestit despre câteva dintre secretele reușitei: muncă, disciplină și credință.
“La noi acasă, totul era foarte bine organizat”, îți amintește invitata emisiunii Dialoguri, dna Virginia Linul. Crescând într-o familie de oameni gospodari în care toată lumea trebuia să știe să fie universal, adică pe lângă munca câmpului ori în gospodărie, era nevoie să știi și meșteșugul țesutului, dar și să joci și să te bucuri de sărbători. Virginia Linul a deprins din fragedă pruncie arta de a coase costume populare, mai întâi din zona Năsăudului, apoi din toate regiunile României.
Parcursul nu a fost unul ușor, însă, așa cum spunea unul dintre profesorii ei, “evenimentul schimbă istoria”, iar cele două momente care au trasat parcursul de succes ce urma să vină, s-au petrecut în anul 2011, când un designer francez a fost atât de impresionat de frumusețea creațiilor distinsei năsăudence, încât a organizat un eveniment internațional care a schimbat mentalitatea despre costumul popular românesc, iar al doilea moment providențial a fost în anul 2017 când Zona Năsăudului a fost pusă pe harta lumii, deoarece manifestarea organizată atunci a arătat lumii întregi frumusețea costumului popular.
Vă invit cu drag să ascultați întregul interviu.